ย้อนกลับไปปี 1929 ประวัติงานออสการ์ และความเป็นมาของรูปปั้นน้ำหนัก 3.856 กิโลกรัม!
ใกล้เข้ามาทุกทีกับงานประกาศรางวัลอคาเดมี อวอร์ดส์ (Academy Awards) หรือในชื่อที่ทุกคนคุ้นเคยกันกับงานประกาศรางวัลออสการ์ โดยปีนี้เป็นปีที่ 90 ของการจัดงาน ซึ่งจะจัดขึ้นในวันที่ 4 มีนาคม 2561 ที่ดอลบี้เธียเตอร์ ฮอลลีวูด แคลิฟอร์เนีย เวลา 17.00 น. ตามเวลาท้องถิ่น ส่วนที่ไทยจะเป็นเช้าวันที่ 5 มีนาคม 2561 ก่อนที่จะถึงวันงาน เรามีประวัติความเป็นมาของงานประกาศรางวัลทางภาพยนตร์ที่ยิ่งใหญ่และเก่าแก่ที่สุดของโลกงานนี้มาฝากงานออสการ์ครั้งแรกประวัติความเป็นมาของงานงานประกาศรางวัลออสการ์ จัดขึ้นครั้งแรกเมื่อวันที่ 16 พฤษภาคม 1929 ที่ห้องจัดเลี้ยงอาหารค่ำของโรงแรมฮอลลีวูด รูสเวลต์ ลอสแอนเจลิส แคลิฟอร์เนีย งานจัดขึ้นโดยสถาบันการศึกษาศิลปะภาพเคลื่อนไหวและวิทยาศาสตร์ (Academy of Motion Picture Arts and Sciences หรือ AMPAS) มีประธานสถาบัน ดักลาส แฟร์แบงก์ส เป็นพิธีกร จัดเพื่อเป็นเกียรติให้กับนักแสดง ผู้กำกับภาพยนตร์ และบุคลากรที่มีส่วนร่วมในการทำภาพยนตร์ในช่วงเวลานั้น โดยแจกให้หนังที่ฉายในช่วงปี 1927-1928 ในปีแรกมีผู้เข้าร่วมงานประมาณ 270 คน บัตรเข้างานราคา 5 เหรียญสหรัฐ งานมีความยาวแค่ 15 นาที โดยแจกรูปปั้นรางวัลไปทั้งหมด 15 ตัว และชื่อผู้ชนะได้มีการประกาศก่อนหน้าถึง 3 เดือน ต่อมาในปี 1930 มีการเปลี่ยนแปลงโดยชื่อผู้ชนะถูกส่งให้กับสำนักพิมพ์เมื่อเวลา 23.00 น. ของคืนที่ประกาศรางวัล จนกระทั่งปี 1940 หนังสือพิมพ์ Los Angeles Times ได้ตีพิมพ์ชื่อผู้ชนะก่อนงานเริ่ม ชื่อผู้ชนะจึงถูกปิดผนึกใส่ซองไว้ตั้งแต่นั้นมางานได้มีการกระจายเสียงทางวิทยุครั้งแรกในปี 1930 ต่อมาทางช่อง NBC ได้รับหน้าที่ออกอากาศงานทางโทรทัศน์เป็นครั้งแรกในปี 1953 จากนั้นช่อง ABC ได้รับหน้าที่ออกอากาศแทนในปี 1960 รวมไปถึงการออกอากาศแบบสีครั้งแรกในปี 1966 หลังจากนั้น ช่อง NBC กลับมารับหน้าที่ออกอากาศในปี 1970-1975 และช่อง ABC ได้รับหน้าที่ออกอากาศอีกครั้งตั้งแต่ปี 1976 จนถึงปัจจุบัน งานประกาศรางวัลครั้งแรกๆ จัดขึ้นที่โรงแรมและโรงละครในแถบลอสแอนเจลิส แคลิฟอร์เนีย แต่เมื่อสื่อโทรทัศน์เริ่มมีอิทธิพลมากขึ้น ช่วงปี 1953-1957 ได้มีการจัดงานขึ้นพร้อมกันที่นิวยอร์กและลอสแอนเจลิส ต่อมาในปี 1961 งานกลับมาจัดที่ซานตาโมนิกา แคลิฟอร์เนีย และในปี 1969 งานได้ย้ายกลับมาจัดในตัวเมืองลอสแอนเจลิส ตั้งแต่ปี 2002 เป็นต้นมา โดยงานจัดขึ้นที่ดอลบี้เธียเตอร์ Photo: Dorith Mous / ©A.M.P.A.S.รูปปั้นรางวัลออสการ์รูปปั้นมีชื่อว่า Academy Award of Merit หรือที่รู้จักกันในชื่อ รูปปั้นออสการ์ มีความสูง 13.5 นิ้ว (34.3 เซนติเมตร) หนัก 8.5 ปอนด์ (3.856 กิโลกรัม) เป็นหุ่นอัศวินชุบทองคำที่ถูกปั้นในสไตล์อาร์ตเดโค ถือดาบครูเสดยืนอยู่บนฐานโลหะสีดำที่แยกออกมาเป็นม้วนฟิล์ม 5 ม้วน ซึ่งเป็นสัญลักษณ์ของ 5 รางวัลสาขาดั้งเดิมคือ สาขานักแสดง ผู้เขียนบท ผู้กำกับ ผู้อำนวยการสร้าง และเทคนิคว่ากันว่านักแสดงชาวเม็กซิกัน เอมิลิโอ เฟอร์นันเดซ เป็นหุ่นต้นแบบของรูปปั้น โดยมี เซดริก กิบบอนส์ หัวหน้าผู้กำกับฝ่ายศิลป์ของบริษัท Metro-Goldwyn-Mayer หรือ MGM เป็นผู้ออกแบบ และจอร์จ สแตนลีย์ ประติมากรชาวอเมริกันเป็นผู้ปั้นแม่พิมพ์แรกของรูปปั้นทำขึ้นในปี 1928 ที่โรงหล่อ C.W. Shumway & Sons รัฐอิลลินอยส์ โรงหล่อนี้ทำรูปปั้นให้กับงานออสการ์มาตั้งแต่ปี 1928-1982 งานปีแรกๆ รูปปั้นถูกหล่อขึ้นจากทองบรอนซ์ (โลหะผสมสีน้ำตาลแดง) ไม่กี่ปีต่อมาก็ได้ถูกเปลี่ยนจากทองบรอนซ์เป็นโลหะบริแทนเนีย ซึ่งคล้ายกับโลหะผสม จากนั้นตัวรูปปั้นถูกนำไปชุบทองแดง เงินนิกเกิล และปิดท้ายด้วยชุบทอง 24 กะรัตตั้งแต่ปี 1983- 2015 โรงงาน R.S. Owens & Company เป็นผู้ผลิตรูปปั้นรางวัลออสการ์ ใช้เวลาประมาณ 3-4 สัปดาห์ในการสร้างรูปปั้น 50 ตัว ในปี 2016 ได้มีการเปลี่ยนผู้ผลิตรางวัลเป็นบริษัทผลิตโลหะ Polich Tallix Fine Art Foundry ที่นิวยอร์ก โดยกลับไปใช้บรอนซ์หล่อรูปปั้นเหมือนในปี 1929 จากนั้นจึงส่งไปให้บริษัท Epner Technology ที่บรูกลิน นิวยอร์ก นำรูปปั้นไปขัดเงาและชุบทองคำ 24 กะรัตตามกระบวนการที่มาของชื่อรางวัลออสการ์นั้นยังคงเป็นปริศนาอยู่ แต่เรื่องที่เป็นที่นิยมมากที่สุดคือ มาร์กาเร็ต แฮร์ริก บรรณารักษ์ของทางสมาคม (ต่อมาเธอได้เป็นคณะกรรมการบริหาร) บอกว่ารูปปั้นมีลักษณะคล้ายกับลุงของเธอที่ชื่อออสการ์ โดยทางสมาคมไม่ได้ตั้งให้ชื่อออสการ์เป็นชื่อเรียกอย่างเป็นทางการจนกระทั่งปี 1939 Cover Photo: Aaron Poole / ©A.M.P.A.S.อ้างอิง:
งานประกาศรางวัลออสการ์ จัดขึ้นครั้งแรกเมื่อวันที่ 16 พฤษภาคม 1929 มีผู้เข้าร่วมงานประมาณ 270 คน บัตรเข้างานราคา 5 เหรียญสหรัฐ งานมีความยาวแค่ 15 นาที โดยแจกรูปปั้นรางวัลไปทั้งหมด 15 ตัว รูปปั้นมีชื่อว่า Academy Award of Merit มีความสูง 13.5 นิ้ว หนัก 8.5 ปอนด์ ถือดาบครูเสดยืนอยู่บนฐานโลหะสีดำที่แยกออกมาเป็นม้วนฟิล์ม 5 ม้วน ซึ่งเป็นสัญลักษณ์ของ 5 รางวัลสาขาดั้งเดิม